Virallinen lehti nro C 370 , 21/12/1999 s. 0049



KIRJALLINEN KYSYMYS E-0521/99 esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle (8. maaliskuuta 1999) Aihe: Atlantin rantaa pitkin kulkevaa Vigon (Galicia Espanja) moottoritietä koskeva ympäristövaikutusten arviointi Edellä mainittua hanketta koskevassa ympäristövaikutusten arviointiselvityksessä oli lukuisia ja vakavia puutteita. Hanke katsottiin kuitenkin toteuttamiskelpoiseksi sillä edellytyksellä, että tietyt toimenpiteet toteutetaan Madroa-vuoren rinteiltä tulevien maanvyörymien estämiseksi. Hankkeen toteuttamisessa ei tätä ehtoa noudatettu, minkä vuoksi vuonna 1997 mainitulla alueella oli suuria maanvyörymiä ja tulvia, mikä puolestaan johti siihen, että hanketta oli muutettava niin, että sen kattama alue laajeni pinta-alaltaan ja kaivettavan maan osalta. Tuloksena tästä on se, että hanke nykyisellään poikkeaa huomattavasti siitä, josta ympäristövaikutuksia koskeva arviointi tehtiin. Kyseisen vuoren rinnettä koskevien muutosten aiheuttamat ympäristövaikutukset mukaan lukien puiden väheneminen, muutokset mikroilmastossa, näkyvä maiseman pilaantuminen ja maaperän mureneminen ovat ilmeisen vaarallisia väestölle. 1. Tietääkö komissio edellä kuvatusta tilanteesta? 2. Eikö tämä ole komission mielestä tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(1) vastaista ja eikö toimivaltaisten viranomaisten pitäisi tehdä uusi ympäristövaikutuksia koskeva arviointi tästä hankkeesta, koska hankkeen tämänhetkiset piirteet poikkeavat huomattavasti alkuperäisen hankkeen sisältämistä piirteistä? 3. Hankkeesta tiedottamisen vaiheessa kansalaiset eivät saaneet tietoa eikä tilaisuutta esittää kantaansa mahdollisista tulevista toimenpiteistä, jotka saattavat koskea heitä. Katsooko komissio näin ollen, että ympäristöä koskevan tiedon saannin vapaudesta annetun neuvoston direktiivin 90/313/ETY(2) tarkoittamaa kansalaisten oikeutta saada kaikki tarvitsemansa tieto ympäristöön liittyvistä hankkeista on loukattu? Komission jäsenen Ritt Bjerregaardinkomission puolesta antama vastaus (15. huhtikuuta 1999) 1. Komissiolle ei ole ilmoitettu parlamentin jäsenten mainitsemasta tapauksesta. 2. Komissio on ryhtynyt tutkimaan parlamentin jäsenten esittämää kysymystä sen selvittämiseksi, onko mainitussa tapauksessa jätetty mahdollisesti noudattamatta tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY säännöksiä. Espanjan viranomaisilta on myös pyydetty huomioita asiasta. 3. Ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/ETY 3 artiklassa säädetään, että viranomaisia vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Komissio ei voi päätellä pelkästään parlamentin jäsenten esittämien tietojen perusteella, ovatko Espanjan viranomaiset saaneet tiedon saantia koskevan pyynnön, joka olisi käsitelty epäasianmukaisesti. (1) EYVL L 175, 5.7.1985, s. 40. (2) EYVL L 158, 23.6.1990, s. 56.